Għargħar kbar ikkawżaw ħsara kbira fi proprjetà pubblika u privata matul il-jum tal-bieraħ fil-belt ta’ Parma, l-Italja wara li x-xmara Baganza mtliet bl-ilma u għerqet żoni sħaħ bit-tajn. Filmati li qed jixxandru fil-midja Taljana juru d-diżastru li ħalla warajh dan l-għargħar fejn mijiet ta’ karozzi sfaw mgħarrqa f’diversi nħawi tal-belt. Mijiet ta’ familji Taljani spiċċaw ukoll barra triq wara li d-djar tagħhom sfaw mgħarrqa bit-tajn li beda jiksi t-toroq f’din il-belt. Konsegwenza tal-għargħar, inqatgħet ukoll il-provvista tal-elettriku u tat-telekomunikazzjoni b’ħafna mir-residenti ma setgħux jagħmlu kuntatt mas-servizzi ta’ emerġenza jew mal-amministazzjoni lokali. Dan l-għargħar seħħ proprju ftit tal-jiem wara d-diżastru li seħħ f’Genoa fejn raġel tilef ħajtu u kkawża miljuni kbar ta’ ewro fi ħsarat. Waqt li lbieraħ filgħaodu tneħħiet it-twissija ta’ emerġenza,qed ikunu mbassra maltempati fil-jiem li ġejjin.